Aalborg Kommune, PFA og A. Enggaard skal stå for et af Danmarks største kystnære byudviklingsprojekter på totalt set 49,4 hektar og 400.000 etagemeter.

En aftale om byudvikling på Stigsborg i Nørresundby er faldet på plads. Det enorme 49,4 hektar store Stigsborg-område, der tidligere har huset forskellige industrivirksomheder, skal byudvikles og i fremtiden lægge grund til en helt ny bydel med 4.000 boliger og omkring 7.500 indbyggere. Området ligger på Nørresundby-siden af Aalborg og grænser op til Limfjordsbroen med kun få hundrede meter til bymidten, og som noget helt usædvanligt i Danmark har Aalborg Kommune valgt at stifte et arealudviklingsselskab og budt kommercielle aktører inden for som majoritetsejere. Efter modtagelse af bud i slutningen af juni fra en række pensionsselskaber, entreprenører og developere valgte Aalborg Kommune at fortsætte salgsprocessen med tre bydere. Det vindende bud blev valgt ud fra højeste pris og de bedste vilkår: - Stigsborg Havnefront er et gigantisk byudviklingsprojekt, der kommer til at præge Aalborgs udvikling henover de næste 25-30 år. Et så usædvanligt projekt kalder på usædvanlige løsninger, og derfor valgte vi at byde private aktører inden for som majoritetsejere af det kommunale arealudviklingsselskab, forklarer borgmester Thomas Kastrup-Larsen og fortsætter: - Den nye bydel og fremgangsmåden har glædeligvis tiltrukket nogle af Danmarks stærkeste investorer. Det ser vi som et meget positivt tegn på Aalborgs udvikling generelt og Stigsborg-projektet specifikt. Det højeste bud kom fra et konsortium bestående af pensionsselskabet PFA og entreprenørkoncernen A. Enggaard i Aalborg, som vurderede jorden i etape 1 i udviklingen af Stigsborg Havnefront til en værdi af 187,5 millioner kroner. Derudover sørger konsortiet for kapitalisering af arealudviklingsselskabet med 50 millioner kroner. Med dette bud finansieres byggemodning og infrastruktur i første etape, og Aalborg Kommune får desuden et større tocifret millionbeløb, der nu kan øremærkes projekter i og omkring Stigsborg Havnefront. Ved stiftelse af arealudviklingsselskabet står Aalborg Kommune således med en ejerandel på 49 procent, mens de resterende 51 procent ejes af PFA Ejendomme og A. Enggaard i fællesskab. Formålet med det fælles selskab er at skabe en helt ny og moderne bydel, der kan realisere Aalborg Byråds visioner for Stigsborg Havnefront. I de kommende måneder skal arealudviklingsselskabet have sin projektorganisation på plads og igangsætte planprocessen, der skal muliggøre byggemodning allerede fra marts 2018. Det er desuden planen, at det første byggefelt frasælges allerede inden udgangen af 2018. Handlen er betinget af Aalborg Byråds endelige godkendelse mandag den 9. oktober 2017. Herudover skal konkurrencemyndighederne behandle sagen efter gældende praksis.